CELEX: 62018TN0661
Language: hr
Date: 2018-11-07 00:00:00
Title: Predmet T-661/18: Tužba podnesena 7. studenoga 2018. – Securitec protiv Komisije

21.1.2019   
            
            
               HR
            
            
               Službeni list Europske unije
            
            
               C 25/46
            
         
      Tužba podnesena 7. studenoga 2018. – Securitec protiv Komisije
      (Predmet T-661/18)
      (2019/C 25/60)
      Jezik postupka: francuski
      
         Stranke
      
      
         Tužitelj: Securitec (Livange, Luksemburg) (zastupnik: P. Peuvrel, odvjetnik)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  prihvati predmetnu tužbu za poništenje u cijelosti;
               
            
                  —
               
               
                  meritorno odluči da je tužba za poništenje osnovana;
               
            
                  —
               
               
                  stoga, poništi pobijanu odluku o odbijanju od 7. rujna 2018.;
               
            
                  —
               
               
                  također poništi Komisijinu odluku od 17. rujna 2018.;
               
            
                  —
               
               
                  naloži poduzimanje svih ostalih potrebnih pravnih mjera u predmetu;
               
            
                  —
               
               
                  naloži Komisiji snošenje troškova postupka i ostalih troškova u okviru ove tužbe.
               
            
         Tužbeni razlozi i glavni argumenti
      
      U prilog osnovanosti tužbe, tužitelj ističe tri tužbena razloga.
      
                  1.
               
               
                  Prvi tužbeni razlog, koji se temelji na povredi obveze obrazlaganja kojom su zahvaćene, s jedne strane, Komisijina odluka od 7. rujna 2018. o odbijanju ponude koju je tužitelj podnio u okviru postupka javne nabave br. HR/R1/PR/2017/059, naslovljenom „Održavanje sigurnosnih instalacija u zgradama koje su u upotrebi i/ili pod upravljanjem Europske komisije u Belgiji i Luksemburgu” (SL 2018/S 209-476275) i, s druge strane, odluka od 17. rujna 2018. o odbijanju davanja pojašnjenja tužitelju koja je zahtijevao u odnosu na spomenuti postupak javne nabave. Naime, odluka o odbijanju ponude koju je tužitelj podnio ograničava se na tvrdnju da ponudom nije ponuđena najniža cijena, premda kriterij cijene nije bio jedini kriterij dodjele predviđen u dokumentaciji za nadmetanje. S obzirom na to da je nedostatnost obrazloženja jednakovrijedna nepostojanju obrazloženja, treba je sankcionirati poništenjem odluke.
               
            
                  2.
               
               
                  Drugi tužbeni razlog, koji se temelji na nezakonitosti pobijane odluke. U tom pogledu, tužitelj ističe da kriterij najniže cijene nije bio jedini odabran i da je, osim toga, odabrana ponuda morala biti pravilna i usklađena. Međutim, prema mišljenju tužitelja, odabrani ponuditelj nije imao certifikat NEDAP koji se pak zahtijevao u dokumentaciji za nadmetanje. Iz toga proizlazi da je odabir ponude toga društva bio nepravilan te stoga treba poništiti pobijane odluke.
               
            
                  3.
               
               
                  Treći tužbeni razlog, koji se temelji na povredi načela transparentnosti, jednakog postupanja i nediskriminacije, kojom su zahvaćene pobijane odluke, osobito u pogledu nerazmjernog zahtjeva o minimalnom prihodu u iznosu od 900 000 eura za poduzetnike koji se kandidiraju za grupu br. 4 u Luksemburgu i nepostojanja Komisijina odgovora na tužiteljev dopis od 28. lipnja 2018. kojim joj je u tom pogledu postavio pitanje.